b'\n_START_ARTICLE_\nEstatut d\'Autonomia de Catalunya de 1979\n_START_SECTION_\nHist\xc3\xb2ria\n_START_PARAGRAPH_\nLa primera campanya pro estatut d\'autonomia data de 1918, impulsada per la Mancomunitat de Catalunya amb el Projecte d\'Estatut d\'Autonomia de Catalunya de 1919._NEWLINE_Per\xc3\xb2 no \xc3\xa9s fins que les primeres eleccions democr\xc3\xa0tiques a Corts des de 1936, el 15 de juny de 1977, donaren a Catalunya la majoria a les forces pol\xc3\xadtiques que preconitzaven el restabliment de la Generalitat i de l\'autonomia, dissoltes el gener de 1939 per una llei de l\'Estat espanyol._NEWLINE_La  diada de l\'Onze de Setembre d\'aquell mateix any, centenars de milers de catalans es manifestaren en aquell mateix sentit a la ciutat de Sant Boi de Llobregat sota el lema Llibertat, amnistia, Estatut d\'Autonomia._NEWLINE_Aquests factors for\xc3\xa7aren el Govern espanyol presidit per Adolfo Su\xc3\xa1rez al restabliment de la Generalitat provisional el 29 de setembre de 1977 i a permetre el retorn de l\'exili del President Tarradellas, el seu nomenament "formal" com a President i la constituci\xc3\xb3 d\'un govern provisional per preparar aquest estatut i les posteriors eleccions de 1980._NEWLINE_El 18 de desembre de 1979, el rei Joan Carles I sancion\xc3\xa0, com a llei org\xc3\xa0nica de l\'Estat, l\'Estatut d\'Autonomia de Catalunya (Llei Org\xc3\xa0nica 4/1979, de 18 de desembre, publicada en el Bolet\xc3\xadn Oficial del Estado de 22 de desembre de 1979 i en el Diari Oficial de la Generalitat de Catalunya el 31 de desembre del mateix any).\n_START_SECTION_\nL\'Estatut\n_START_PARAGRAPH_\nL\'Estatut d\'Autonomia reconeix Catalunya com una nacionalitat que exerceix el seu autogovern constitu\xc3\xafda en Comunitat Aut\xc3\xb2noma de l\'Estat Espanyol._NEWLINE_A trav\xc3\xa9s del seu Estatut d\'Autonomia, Catalunya accedeix al seu reconeixement com a poble amb una cultura, una hist\xc3\xb2ria i una llengua pr\xc3\xb2pies._NEWLINE_La llei org\xc3\xa0nica de l\'Estatut d\'Autonomia defineix les Institucions Catalanes, agrupades en la Generalitat, les compet\xc3\xa8ncies i les relacions amb l\'Estat espanyol. La instituci\xc3\xb3 encarregada d\'aprovar, modificar o derogar les lleis \xc3\xa9s el Parlament de Catalunya. En cada legislatura s\'aproven, es projecten, es proposen, es deroguen o es modifiquen les lleis de la legislatura anterior._NEWLINE_L\'Estatut va ser aprovat pel poble catal\xc3\xa0 en un refer\xc3\xa8ndum i ratificat per les Corts Generals el 25 d\xe2\x80\x99octubre de 1979. _NEWLINE_El projecte d\'Estatut fou elaborat per diputats i senadors de les Corts espanyoles, la dita Comissi\xc3\xb3 dels Vint, la qual va comen\xc3\xa7ar la tasca de redactar l\xe2\x80\x99avantprojecte de l\xe2\x80\x99Estatut el 8 de setembre del 1978. La primera redacci\xc3\xb3 es va enllestir en reunions celebrades a Barcelona i, entre el 12 i 15 de setembre, es reun\xc3\xad al Parador de Turisme de la localitat de Vilanova de Sau per aix\xc3\xb2 \xc3\xa9s anomenat tamb\xc3\xa9 Estatut de Sau, i de nou torn\xc3\xa0 a reunir-se a Barcelona entre el 26 de setembre i el 17 d\xe2\x80\x99octubre. Aix\xc3\xad, seguia la tradici\xc3\xb3 d\'anomenar les cartes magnes catalanes pel nom del lloc on es van redactar, com ara l\'Estatut de N\xc3\xbaria de l\'any 1932._NEWLINE_Els pares de l\'Estatut o Comissi\xc3\xb3 dels Vint van ser: Maci\xc3\xa0 Alavedra (CDC), Miquel Roca Junyent (CDC), Laure\xc3\xa0 L\xc3\xb3pez Rod\xc3\xb3 (AP), Eduardo Mart\xc3\xadn Toval (PSC), Josep Andreu Abell\xc3\xb3 (PSC), Josep Maria Triginer i Fern\xc3\xa1ndez (PSC), Josep Benet (independent pel PSUC), Felip Sol\xc3\xa9 Sabar\xc3\xads (PSC), Jaume Sobrequ\xc3\xa9s (Independent pel PSC), Josep Subirats (PSC), Josep Sendra i Navarro (CDC), Jordi Sol\xc3\xa9 Tura (PSUC), Josep Sol\xc3\xa9 Barber\xc3\xa0 (PSUC), Dolors Calvet i Puig (PSUC), Josep Verde Aldea (PSC), Marcel\xc2\xb7l\xc3\xad Moreta (UCD), Anton Ca\xc3\xb1ellas (CC-UCD), Joaquim Arana (ERC), Manuel de S\xc3\xa1rraga G\xc3\xb3mez (UCD) i Carles G\xc3\xbcell de Sentmenat (CC-UCD). En el proc\xc3\xa9s d\'elaboraci\xc3\xb3 de l\'Estatut, per\xc3\xb2, varen tenir especial protagonisme els diputats Miquel Roca, Jordi Sol\xc3\xa9 Tura i Eduard Mart\xc3\xadn Toval que formaven la troica que va dirigir l\'elaboraci\xc3\xb3 de l\'Estatut.'